Paraiškos paskelbimas pagal Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinančio Tarybos reglamentą (EEB) Nr. 1576/89 17 straipsnio 6 dalį

(2021/C 430/12)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 2019/787 27 straipsnį (1).

TECHNINĖS BYLOS PAGRINDINĖS SPECIFIKACIJOS

„PREGLER“ / „OSTTIROLER PREGLER“

ES Nr.: PGI-AT-02512 – 2019 m. birželio 7 d.

1. Pavadinimas

„Pregler“ / „Osttiroler Pregler“

2. Spiritinių gėrimų kategorija

Vaisių spiritinis gėrimas (Reglamento (EB) Nr. 110/2008 9 kategorija)

3. Spiritinio gėrimo apibūdinimas

Fizinės, cheminės ir (arba) juslinės savybės

Vaisių spiritinis gėrimas „Pregler“ / „Osttiroler Pregler“ gaminamas fermentuojant ir distiliuojant tik apibrėžtoje Lienco administracinio rajono geografinėje vietovėje esančiose degtinės daryklose iš regione auginamų obuolių ir kriaušių arba, atskirais atvejais, pridedant slyvų, kurios taip pat turi būti iš šios geografinės vietovės. Siekiant išgauti kompleksišką aromatą, naudojamos įvairios obuolių ir kriaušių veislės.

Daugiausiai naudojami obuoliai; kriaušės sudaro ne mažiau kaip 25 proc..

Slyvų dedama tiek, kad alkoholio kiekis neviršytų 25 proc., laikantis tokio pat, kaip ir obuolių su kriaušėmis santykio – dedama tik tuo atveju, jei gamintojas gali įrodyti, kad ne mažiau kaip 20 metų pagal jo receptą tradiciškai nuolat dedama slyvų ir kad jis laikosi atitinkamų specialių ženklinimo taisyklių.

— Faktinė paruoštų vartoti spiritinių gėrimų alkoholio koncentracija tūrio procentais: bent 40 tūrio proc.;

— saldikliai, skirti skoniui sušvelninti: ne daugiau kaip 4 g cukraus, išreikšto invertuotuoju cukrumi, litre galutinio produkto;

— etilkarbamatas: ne daugiau kaip 1 mg/l produkto („Pregler“ / „Osttiroler Pregler“, pagaminto pridedant slyvų, atveju);

— kintamoji dalis: ne mažiau kaip 280 g/hl gryno alkoholio;

— etilacetatas: ne daugiau kaip 350 g/hl gryno alkoholio;

— skaidrumas: skaidrus;

— spalva: bespalvis;

— skonis ir kvapas: būdingas kvapnių gėlių aromatas ir sodrus vaisinis prinokusių Rytų Tirolio obuolių ir kriaušių skonis, kurie yra lengvai atpažįstami; kriaušių skonis niekada neturi būti dominuojantis. Konkrečiu atveju, kai pridedama slyvų: paprastai būdingas subalansuotas aromatingas kvapas ir sodrus vaisinis sėklavaisių skonis, gerai derantys slyvų pokvapiai ir subtilus, niekada nedominuojantis kauliukų poskonis;

— maisto priedai: nėra.

Specifinės savybės (palyginti su tos pačios kategorijos spiritiniais gėrimais)

Pregler“ / „Osttiroler Pregler“, kuriame minimalus alkoholio kiekis yra 40 tūrio proc., turi didesnį alkoholio kiekį nei tradicinis vaisių spiritas, o jo skoniui sušvelninti naudojamas griežtai ribotas ir labai mažas cukraus kiekis – ne daugiau kaip 4 gramai litre.

Tik iš obuolių ir kriaušių pagamintas „Pregler“ / „Osttiroler Pregler“ pasižymi gaiviu, vaisiniu obuolių žievelių aromatu ir subtiliu kauliukų (šerdžių) poskoniu. Subtilus vaisinis, sultingas obuolienės kvapas su gerai derančiu kriaušių pokvapiu, primenančiu bananų kvapą su aromatą sušvelninančiu džiovintų kriaušių, kriaušių sulčių ir troškintų kriaušių aromatais.

Jei dedama slyvų, šiek tiek riešutinis, migdolų aromatas puikiai įsimaišo į bendrą antrinių kvapų puokštę.

Ragaujant, „Pregler“ / „Osttiroler Pregler“ būdingas švelnus, išbaigtas ir ilgai burnoje išliekantis skonis. Dėl plataus naudojamų vaisių veislių asortimento kvapas yra intensyvus ir kompleksiškas. Obuolių aromatas, pasižymintis vaisiniu gaivumu ir subtiliu žievelės kvapu, yra lydimas saldžių prinokusių kriaušių aromatų ir banano kvapą primenančių vaisių esterių pokvapių.

Be to, konkrečiu atveju, kai dedama slyvų, geriant gėrimą pabaigoje juntami šokolado ir cinamono poskoniai, suteikiantys gėrimui švelnaus aštrumo.

Pregler“ / „Osttiroler Pregler“ niekada nėra brandinamas medinėse statinėse, o talpyklose nenaudojamos medžio drožlės ar medžio įdėklai.

4. Atitinkama geografinė vietovė

Pregler“ / „Osttiroler Pregler“ gaminamas tik degtinės daryklose, esančiose apibrėžtoje Lienco administracinio rajono (Rytų Tirolio) geografinėje vietovėje.

Vietovę sudaro šios savivaldybės: Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach, Virgen.

5. Spiritinio gėrimo gamybos metodas

Fermentacija ir distiliavimas

Pirmasis „Pregler“ / „Osttiroler Pregler“ gamybos etapas – apibrėžtoje geografinėje vietovėje šviežiai nuskintų obuolių ir kriaušių, o prireikus ir slyvų, pjaustymas arba traiškymas.

Naudojami tik prinokę, sveiki ir švarūs vaisiai. Visi supjaustyti arba sutraiškyti vaisiai (mentalas) sudedami į talpyklą arba statinę (maceravimas). Slyvos paprastai naudojamos su kauliukais.

Antrasis etapas – mentalo fermentacija; šiuo etapu paprastai dedama grynų mielių. Genetiškai modifikuotos mielės nenaudojamos. Fermentacijos, kuri vyksta kontroliuojamoje temperatūroje ir laikantis nustatytos tvarkos, metu vaisiuose esantis cukrus virsta alkoholiu ir anglies dioksidu. Fermentacijos procesas paprastai vidutiniškai trunka nuo 2 iki 6 savaičių. Baigus fermentaciją, fermentuotas mentalas, kurio alkoholio koncentracija yra 4–8 proc. tūrio, laikomas tol, kol įgauna pageidaujamą vaisiams būdingą aromatą. Jei mentale yra įmaišytų slyvų kauliukų, jie į distiliavimo įrenginį nėra perkeliami.

Trečiasis etapas – fermentuoto mentalo distiliavimas paprastame distiliavimo aparate arba distiliavimo aparate su deflegmatoriumi. Nepertraukiamasis distiliavimas nesuderinamas su tradiciniais gamybos metodais ir nėra naudojamas. Priklausomai nuo distiliavimo įrenginio tipo (distiliavimo aparatas su sodrinimo padėklais arba be jų), mentalas distiliuojamas vieną arba du kartus iki mažiau nei 86 tūrio proc. Šiais laikais vis dažniau naudojami variniai distiliavimo aparatai su sodrinimo padėklais, todėl mentalas distiliuojamas tik vieną kartą – taip ne tik taupoma energija, bet ir geriau išsaugomi vaisių aromatai.

Siekiant išgauti subalansuotą ir darnią sudėtį, ketvirtasis gamybos etapas po distiliavimo – mažiausiai 4 savaites trunkantis laikymas tinkamose neutraliose talpyklose (stiklinėse talpyklose, nerūdijančio plieno talpyklose ir pan.). Gėrimas nebrandinimas medinėse, pavyzdžiui, ąžuolo ar šilkmedžio, statinėse, taip pat talpyklose nenaudojamos medžio drožlės ar medžio įdėklai.

Po laikymo talpykloje penktasis ir paskutinis gamybos etapas yra baigiamasis procesas, kurį sudaro šie etapai:

— (neprivalomas) skirtingų distiliatų, kurie turi atitikti pirmiau nurodytus reikalavimus, maišymas;

— didelio alkoholio kiekio distiliato (-ų) praskiedimas grynu geriamuoju vandeniu, kol gaunamas tinkamas gerti gėrimas;

— gėrimo išpilstymas į butelius ar dekantavimas į kitas tinkamas pardavimo taras ir

— gėrimo ženklinimas bei pakavimas.

Į „Pregler“ / „Osttiroler Pregler“ gėrimą nededama jokių maisto priedų.

Skoniui sušvelninti galima pridėti ne daugiau kaip 4 g cukraus, išreikšto invertuotuoju cukrumi, litre galutinio produkto.

Distiliatų praskiedimas, kol gaunamas tinkamas gerti gėrimas, išpilstymas į butelius, ženklinimas ir pakavimas taip pat gali būti atliekami už geografinės vietovės ribų.

6. Ryšys su geografine aplinka arba kilme

Išsamūs duomenys apie geografinę vietovę arba kilmę, svarbūs ryšiui nustatyti

Ūkių spirito varyklose gaminamam gėrimui „Pregler“ / Osttiroler Pregler“ visada kaip žaliava naudojami rankomis nuskinti obuoliai ir kriaušės iš komercinių sodų arba iš pievų sodų ir pavienių medžių geografinės vietovės žemės ūkio valdose . Tai, kad tradicinis ūkiuose gaminamas „Pregler“ visada buvo vaisių spiritas, gaminamas tik iš sėklavaisių, yra istoriškai pagrįsta mokesčių teise, pagal kurią spiritiniai gėrimai, pagaminti vien iš sėklavaisių, visada buvo apmokestinami mažiau nei spiritiniai gėrimai, pagaminti vien (arba dalinai) iš kaulavaisių.

Tačiau atskirais atvejais tarp komercinių distiliuotojų egzistavo tradicija į produktus įdėti tam tikrą dalį slyvų, taip pat obuolių ir kriaušių, kad jų produktai būtų išskirtiniai, bet per daug nenukryptų nuo tradiciniam regiono produktui būdingų ypatybių.

Istoriškai Lienco rajone vaisių auginimas mena labai senus laikus. Dar 1558 m. iš Lienco gautų vaisių ypatingos savybės buvo akcentuotos eilėraštyje „Der fürstlichen Grafschaft Tyrol Landtreim“ (liet. Tirolio grafystės eilėraštis), kurį parašė šiame mieste gimęs Röschas von Geroldshausenas. Iki šių dienų tipiškos (Rytų) Tirolio pavardės yra kilusios iš senovinės vokiečių aukštaičių kalbos arba romanų kalbos žodžių, reiškiančių obuolius.

Vaisiai Lienco rajone auginami vėsioje drėgnoje zonoje, esančioje iki 900 m aukštyje virš jūros lygio, ir atšiaurioje drėgnoje zonoje, esančioje aukščiau esančiose vietovėse. Regiono klimatui ypatingą įtaką daro Alpių fenas. Alpių fenas Lienco baseine stumia šiltą orą tolyn į aplinkinius intakų slėnius ir sukuria unikalų mikroklimatą šiauriniame Dolomitinių Alpių pakraštyje. Aukšta temperatūra ir nedidelė drėgmė, atsirandanti dėl Alpių feno, taip pat tyras oras ir sausas vėjas, pakaitomis su laikotarpiais be feno, sudaro unikalias sąlygas vaisiams atskleisti jiems būdingą ypač intensyvų aromatą ir skonį. Dėl šių klimato sąlygų ir dirvožemio sudėties, kuri įvairuoja nuo turtingo kalkėmis aliuvinio dirvožemio ir ledyno nuosėdų iki rudžemio, vaisių auginimas Lienco rajone visada buvo ypatingas, o vaisiai, ypač sėklavaisiai, pasižymėjo išties „tipiška kokybe“.

Pavadinimo „Pregler“ specifiškumas kildinamas iš tarmiško žodžio „pregeln“, kuris vartojamas tik Rytų Tirolio geografinėje vietovėje.

Žodis „pregeln“, „prägeln“ arba „brägeln“ reiškia kepti, virti arba troškinti; tai buvo įprastas degtinės rafinavimo terminas. Iki šiol Rytų Tirolyje žodis „pregeln“ paprastai vartojamas kaip bendrinis terminas, reiškiantis degtinės gamybą. Anksčiau iš Rytų Tirolio ūkiuose auginamų obuolių ir kriaušių gaminami spiritiniai gėrimai paprastai buvo vadinami „Pregler“.

1991 m. 20 degtinės distiliuotojų iš viso Lienco rajono susibūrė į Rytų Tirolio „Pregler“ ūkininkų asociaciją, įsikūrusią Diolzache, kad išlaikytų ir pagerintų „Pregler“ kokybę bei puoselėtų šias tradicijas ateityje.

Remiantis šiomis tradicijomis ir pirmą kartą 1998 m. „Pregler“ įtraukus į Austrijos maisto produktų registrą, 2012 m. liepos 24 d. Dekretu BMG-75210/0006-II/B/13/2012 „Pregler“ buvo įtrauktas į registro ketvirtojo leidimo B 23 skyrių kaip nacionaliniu mastu saugoma geografinė nuoroda. Nuo to laiko gėrimas „Pregler“ / „Osttiroler Pregler“ yra saugomas nacionaliniu lygmeniu.

Dėl Lienco administracinio rajono padėties, jo ypatingo patrauklumo turizmui ir su tuo susijusių prekybinių ryšių „Pregler“/„Osttiroler Pregler“ dabar yra ir už Austrijos ribų žinomas bei gerbiamas produktas, kuris yra glaudžiai susijęs (ne tik kalbiniu požiūriu) su regionu ir jo distiliuotojais.

„Pregler“ / „Osttiroler Pregler“ populiarumą, taigi ir gerą reputaciją, nuolat patvirtina renginiuose pelnyti apdovanojimai, pavyzdžiui, aukso apdovanojimas 2016 m. tarptautiniame vyno ir spiritinių gėrimų konkurse (Kranlis, Jungtinė Karalystė), daugkartiniai „Pregler“ / „Osttiroler Pregler“ skirti įvairių kaimo distiliuotojų apdovanojimai 2018 m. Tirolio provincijos degtinės apdovanojimuose, aukso apdovanojimas šeštajame kasmetiniame Berlyno spiritinių gėrimų konkurse ir sidabro apdovanojimas 2019 m. „Destillata“ konkurse. Tai, kaip šio ypatingo vaisių spirito reputacija glaudžiai susijusi su pavadinimu „Pregler“ / „Osttiroler Pregler“, matyti iš įvairių pranešimų apie jį ir nuorodų į jį vietos ir tarptautinėje spaudoje („Tiroler Tageszeitung“, „Kleine Zeitung“, „Osttiroler Bote“, „Bezirksblätter Osttiroler“, savaitraštyje „Die Zeit“, „Zeitmagazin“ Nr. 49, 1995 m. gruodžio 1 d.), taip pat iš specializuotų straipsnių („Betterse Obst“ [Geresni vaisiai]). Įgyvendinant kultūrinę iniciatyvą netgi surengtas renginys „Pregler G‘schichten“, skirtas temai: „Pregler“ – regioninio identiteto ir Rytų Tirolio kultūros dalis.

Geografinės vietovės nulemtos specifinės spiritinio gėrimo savybės

Dėl geografiškai apibrėžto Lienco rajono baseino klimato, kuriame obuolių ir kriaušių nokimo laikotarpiu ypač skiriasi dienos ir nakties temperatūra, dirvožemio įtakos ir daugiau nei 100 metų gyvuojančių auginimo tradicijų, tik regionui būdingų sėklavaisių (obuolių ir kriaušių) tipiška kokybė labai prisideda prie ypatingų „Pregler“ / „Osttiroler Pregler“ savybių ir ji lemia produktų nepaprastai sodrų, tik jiems būdingą aromatą, kuris dėl naudojamų vaisių veislių įvairovės yra labai intensyvus ir kompleksiškas.

7. Europos Sąjungos ar nacionalinės ir (arba) regioninės nuostatos

Teisinis pagrindas: ES spiritinius gėrimus reglamentuojantys teisės aktai; horizontalieji ES maisto ženklinimo teisės aktai

Reikalavimo (-ų) aprašymas: bendrieji vaisių spirito kokybės kriterijai

8. Pareiškėjas

Pavadinimas: Federalinis socialinių reikalų, sveikatos, priežiūros ir vartotojų apsaugos ministras Teisinis statusas: Federalinė ministerija, priklausanti federalinei vyriausybei

Adresas: Radetzkystraße 2, 1030 Viena, Austrija

El. paštas: post@sozialministerium.at, ixb13@sozialministerium.at

Tel. +43 1 71100-0

9. Geografinės nuorodos papildymas

–

10. Specialios ženklinimo taisyklės

Nurodymas, kad į produktą įdėta slyvų

Siekiant išsamiai informuoti vartotojus, pagrindiniame regėjimo lauke (priekinėje etiketėje) turi būti aiškiai, vaizdine arba žodine forma nurodyta, kad į produktą įdėta slyvų.

Gamintojo nurodymas

Privaloma nurodyti spirito varyklą arba gamintoją, kuris pagamino produktą.

Sąjungos simbolis

Gali būti naudojamas Reglamento (EB) Nr. 1898/2006 V priede nustatytas registruotų geografinių nuorodų Sąjungos simbolis kaip numatyta Komisijos įgyvendinimo reglamento (ES) Nr. 716/2013 22 straipsnyje.

(1) OL L 130, 2019 5 17, p. 1.